ভোটের মুখে ৬৮ লক্ষ টাকার ঋণ বিতর্কে সোহম!

কলকাতা: অভিনেতা ও বিধায়ক সোহম চক্রবর্তীর (Soham Chakraborty) বিরুদ্ধে লক্ষ লক্ষ টাকা নিয়ে ঋণ শোধ না করার অভিযোগ। চারুমার্কেট থানায় (Charu Market Police Station) অভিযোগ দায়ের করা হলেও পুলিশ পদক্ষেপ না করায় এবার কলকাতা হাইকোর্টের (Calcutta High Court) দ্বারস্থ হয়েছেন শেখ শাহিদ ইমাম। আদালত সুত্রে জানা যাচ্ছে, আবেদনকারীর অভিযোগ ২০২১ সালে শেখ শাহিদ ইমাম সোহম চক্রবর্তীর সঙ্গে একটি সিনেমার প্রযোজনা করে চুক্তিবদ্ধ হন। সিনেমার কাজে ৬৮ লক্ষ টাকা দিয়েছিলেন তিনি।

শাহিদ নিজেও টলিউডের সঙ্গে যুক্ত। পাশাপাশি তিনি তৃণমূল কংগ্রেসের যুবনেতা ছিলেন।২০২৩ সালে এসএসসি কাণ্ডে আর্থিক দূর্নীতির অভিযোগে তাঁকে গ্রেফতার করে পুলিশ। ২০২৩ সালে মুক্তি পান শাহিদ। জেলে থাকার কারণে টাকা ফেরত চাইতে পারননি তিনি। ২০২৩ সালে সংশোধনাগার থেকে বেরিয়ে সোহমের সঙ্গে যোগাযোগ করে টাকা ফেরত চাইলে নানান অজুহাত দেখান তিনি। অনেক অনুরোধের পর দুই দফায় মোট ২৫ লক্ষ টাকা তাঁকে ফেরত দিয়েছিলেন শোহম।শাহিদের দাবি, একাধিকবার পুরো টাকা ফেরত দেওয়ার অনুরোধ করা হলেও তাতে সাড়া মেলেনি। উল্টে তিনি নাকি হুমকির মুখে পড়েছেন। শেষ পর্যন্ত বাধ্য হয়ে সোমবার হাই কোর্টে ঋণখেলাপির মামলা দায়ের করেন এবং মঙ্গলবার চারু মার্কেট থানায় লিখিত অভিযোগ জানান।